title: Padomes Lēmums (KĀDP) 2016/1173 (2016. gada 18. jūlijs), ar ko groza Lēmumu 2010/788/KĀDP par ierobežojošiem pasākumiem pret Kongo Demokrātisko Republiku

text:
               19.7.2016

               LV

               Eiropas Savienības Oficiālais Vēstnesis

               L 193/108

         PADOMES LĒMUMS (KĀDP) 2016/1173
   (2016. gada 18. jūlijs),
   ar ko groza Lēmumu 2010/788/KĀDP par ierobežojošiem pasākumiem pret Kongo Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2010. gada 20. decembrī pieņēma Lēmumu 2010/788/KĀDP (1).

               (2)

               2016. gada 23. jūnijā Apvienoto Nāciju Organizācijas Drošības padome pieņēma Rezolūciju 2293 (2016) par Kongo Demokrātisko Republiku (KDR). Minētā rezolūcija paredz dažus grozījumus ieroču embargo izņēmumos, kā arī sarakstā iekļaušanas kritērijos saistībā ar ceļošanas ierobežojumiem un līdzekļu iesaldēšanu, kas paredzēti ANO Drošības padomes Rezolūcijā 1807 (2008).

               (3)

               Lai īstenotu minētos grozījumus, ir vajadzīga turpmāka Savienības rīcība,

         IR PIEŅĒMUSI ŠO LĒMUMU.
   1. pants
   Lēmumu 2010/788/KĀDP groza šādi:

               1)

               lēmuma 2. panta 1. punktu groza šādi:

                           a)

                           punkta c) apakšpunktu aizstāj ar šādu:

                                       “c)

                                       vienīgi humānām vai aizsardzības vajadzībām paredzēta militārā ekipējuma, kas nav nāvējošs, piegādei, pārdošanai vai nodošanai, vai arī ar šādu ekipējumu, kas nav nāvējošs, saistītas tehniskas palīdzības un apmācības sniegšanai, kā par to iepriekš ir ziņots Sankciju komitejai, kura ir izveidota saskaņā ar ANO DP Rezolūciju 1533 (2004) (Sankciju komiteja);”;

                           b)

                           pievieno šādu apakšpunktu:

                                       “e)

                                       cita ieroču un ar tiem saistīta materiāla pārdošana un/vai piegāde vai palīdzības vai personāla sniegšana, kā tas ir iepriekš apstiprināts Sankciju komitejā.”;

               2)

               lēmuma 3. pantu groza šādi:

                           a)

                           panta e) punktu aizstāj ar šādu:

                                       “e)

                                       iesaistīšanos tādu darbību plānošanā, vadīšanā vai veikšanā KDR, ar kurām attiecīgā gadījumā tiek pārkāptas cilvēktiesības vai starptautiskās humanitārās tiesības, tostarp pret civiliedzīvotājiem vērstās darbībās, ietverot nogalināšanu un sakropļošanu, izvarošanu un citu seksuālo vardarbību, nolaupīšanu, piespiedu pārvietošanu un uzbrukumus skolām un slimnīcām;”;

                           b)

                           panta g) punktu aizstāj ar šādu:

                                       “g)

                                       tādu personu vai vienību, tostarp bruņotu grupu vai noziedzības tīklu atbalstīšanu, kuras iesaistītas destabilizējošās darbībās KDR, veicot dabas resursu, tostarp zelta vai savvaļas dzīvnieku, kā arī savvaļas dzīvnieku produktu, nelikumīgu izmantošanu vai tirdzniecību;”.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2016. gada 18. jūlijā

            Padomes vārdā –

            priekšsēdētāja

         F. MOGHERINI

      (1)  Padomes Lēmums 2010/788/KĀDP (2010. gada 20. decembris) par ierobežojošiem pasākumiem pret Kongo Demokrātisko Republiku un par Kopējās nostājas 2008/369/KĀDP atcelšanu (OV L 336, 21.12.2010., 30. lpp.).


title: 2010/703/ES: Dalībvalstu valdību pārstāvju Lēmums ( 2010. gada 18. novembris ), ar ko ieceļ amatā Vispārējās tiesas tiesnesi

text:
               23.11.2010

               LV

               Eiropas Savienības Oficiālais Vēstnesis

               L 306/76

         DALĪBVALSTU VALDĪBU PĀRSTĀVJU LĒMUMS
   (2010. gada 18. novembris),
   ar ko ieceļ amatā Vispārējās tiesas tiesnesi
   (2010/703/ES)
   EIROPAS SAVIENĪBAS DALĪBVALSTU VALDĪBU PĀRSTĀVJI,
   ņemot vērā Līgumu par Eiropas Savienību un jo īpaši tā 19. pantu,
   ņemot vērā Līgumu par Eiropas Savienības darbību un jo īpaši tā 254. un 255. pantu,
   tā kā:

               (1)

               Saskaņā ar Līgumiem ik pēc trijiem gadiem Vispārējās tiesas tiesneši būtu daļēji jānomaina. Uz laikposmu no 2010. gada 1. septembra līdz 2016. gada 31. augustam bija jāieceļ amatā četrpadsmit Vispārējās tiesas tiesneši.

               (2)

               Dalībvalstu valdību pārstāvju konference ar Lēmumiem 2010/362/ES (1), 2010/400/ES (2) un 2010/629/ES (3) iecēla amatā trīspadsmit Vispārējās tiesas tiesnešus minētajam laikposmam.

               (3)

               Kamēr nav pabeigts tiesneša iecelšanas process joprojām brīvajā amata vietā, saskaņā ar noteikumiem Līgumā par Eiropas Savienības darbību Valeriu CIUCĂ kungs, ko par tiesnesi iecēla 2007. gada 1. janvārī, ir palicis amatā pēc 2010. gada 31. augusta.

               (4)

               Rumānijas valdība ierosināja Andrei POPESCU kunga kandidatūru Vispārējās tiesas tiesneša pienākumiem. Komiteja, kas izveidota ar Līguma par Eiropas Savienības darbību 255. pantu, ir sniegusi atzinumu par minētā kandidāta atbilstību Vispārējās tiesas tiesneša pienākumiem.

               (5)

               Līdz ar to būtu jāieceļ viens Vispārējās tiesas tiesnesis uz laikposmu no 2010. gada 26. novembra līdz 2016. gada 31. augustam,

         IR PIEŅĒMUŠI ŠO LĒMUMU.
   1. pants
   Ar šo par Vispārējās tiesas tiesnesi laikposmam no 2010. gada 26. novembra līdz 2016. gada 31. augustam tiek iecelts Andrei POPESCU kungs.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2010. gada 18. novembrī

            Padomes vārdā –

            priekšsēdētājs

         J. DE RUYT

      (1)  OV L 163, 30.6.2010., 41. lpp.

      (2)  OV L 186, 20.7.2010., 29. lpp.

      (3)  OV L 278, 22.10.2010., 29. lpp.


title: Eiropas Parlamenta Lēmums (ES) 2017/1701 (2017. gada 27. aprīlis) par Eiropas Izglītības fonda 2015. finanšu gada pārskatu apstiprināšanu

text:
               29.9.2017

               LV

               Eiropas Savienības Oficiālais Vēstnesis

               L 252/288

         EIROPAS PARLAMENTA LĒMUMS (ES) 2017/1701
   (2017. gada 27. aprīlis)
   par Eiropas Izglītības fonda 2015. finanšu gada pārskatu apstiprināšanu
   EIROPAS PARLAMENTS,

               —

               ņemot vērā Eiropas Izglītības fonda 2015. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Izglītības fonda 2015. finanšu gada pārskatiem ar Fonda atbildi (1),

               —

               ņemot vērā deklarāciju par pārskatu ticamību (2), kā arī par pakārtoto darījumu likumību un pareizību, kuru Revīzijas palāta sniegusi par 2015. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2017. gada 21. februāra ieteikumu par apstiprinājumu, ko sniedz Fondam par 2015. finanšu gada budžeta izpildi (05873/2017 – C8-0057/2017),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2008. gada 16. decembra Regulu (EK) Nr. 1339/2008, ar ko izveido Eiropas Izglītības fondu (4), un jo īpaši tās 17. pantu,

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (5), un jo īpaši tās 108. pantu,

               —

               ņemot vērā Reglamenta 94. pantu un IV pielikumu,

               —

               ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A8-0118/2017),

               1.

               apstiprina Eiropas Izglītības fonda 2015. finanšu gada pārskatus;

               2.

               uzdod priekšsēdētājam šo lēmumu nosūtīt Eiropas Izglītības fonda direktoram, Padomei, Komisijai un Revīzijas palātai un nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Antonio TAJANI

            Ģenerālsekretārs

         Klaus WELLE

      (1)  OV C 449, 1.12.2016., 168. lpp.

      (2)  Skatīt 1. zemsvītras piezīmi.

      (3)  OV L 298, 26.10.2012., 1. lpp.

      (4)  OV L 354, 31.12.2008., 82. lpp.

      (5)  OV L 328, 7.12.2013., 42. lpp.


title: Pieprasījums atcelt Marek Siwiec deputāta imunitāti Eiropas Parlamenta 2009. gada 20. oktobra lēmums par pieprasījumu atcelt Marek Siwiec deputāta imunitāti (2009/2067(IMM))

text:
               30.9.2010

               LV

               Eiropas Savienības Oficiālais Vēstnesis

               CE 265/31

         Otrdiena, 2009. gada 20. oktobraPieprasījums atcelt Marek Siwiec deputāta imunitāti
   P7_TA(2009)0050
   Eiropas Parlamenta 2009. gada 20. oktobra lēmums par pieprasījumu atcelt Marek Siwiec deputāta imunitāti (2009/2067(IMM))
   2010/C 265 E/08

      Eiropas Parlaments,
   ņemot vērā pieprasījumu atcelt Marek Siwiec neaizskaramību, ko 2006. gada 27. septembrī iesniegusi Polijas Ģenerālprokuratūra un kurš paziņots plenārsēdē 2008. gada 10. aprīlī,
   pēc Marek Siwiec uzklausīšanas saskaņā ar Reglamenta 7. panta 3. punktu,
   ņemot vērā 10. pantu 1965. gada 8. aprīļa Protokolā par privilēģijām un neaizskaramību Eiropas Kopienās, kā arī 6. panta 2. punktu 1976. gada 20. septembra Aktā par Eiropas Parlamenta deputātu ievēlēšanu tiešās vispārējās vēlēšanās,
   ņemot vērā Eiropas Kopienu Tiesas 1964. gada 12. maija un 1986. gada 10. jūlija spriedumus (1),
   ņemot vērā Polijas Republikas 1997. gada 2. aprīļa Konstitūcijas 105. pantu,
   ņemot vērā 7.b panta 1. punktu Polijas 1996. gada 9. maija Likumā par deputāta vai senatora pilnvaru īstenošanu,
   ņemot vērā Reglamenta 6. panta 2. punktu un 7. pantu,
   ņemot vērā Juridiskās komitejas ziņojumu (A7–0030/2009),

               A.

               tā kā pret Marek Siwiec uzsākts kriminālprocess privātas apsūdzības lietā;

               B.

               tā kā apsūdzības izvirzīšanas laika posms (vēlēšanu kampaņas laikā un trīs gadus pēc darbībām, par kurām izteikts pieņēmums, ka tās ir kriminālpārkāpums), privātās apsūdzības izvirzītāja nepārprotamie politiskie mērķi, kas jo īpaši izriet no viņa paša Parlamenta priekšsēdētājam iesniegtajiem dokumentiem, kā arī šīs personas apgalvojumi, ka viņš rīkojas to personu vārdā, kuras ir principā pret Marek Siwiec jebkādu publisku darbību, liecina par to, ka attiecīgie centieni uzsākt kriminālprocesu ir tā dēvētais fumus persecutionis jeb tendencioza vajāšana, jo ir nopietns pamats uzskatīt, ka apvainojumus pret Marek Siwiec izvirzījis politisks pretinieks, kura galvenais mērķis ir kaitēt viņa Eiropas Parlamenta deputāta darbībai,

               1.

               nolemj neatcelt Marek Siwiec neaizskaramību;

               2.

               uzdod priekšsēdētājam nekavējoties nosūtīt šo lēmumu un atbildīgās komitejas ziņojumu Polijas Republikas attiecīgajai iestādei.

      (1)  Lieta 101/63: Wagner pret Fohrmann un Krier (1964) ECR 195; Lieta 149/85: Wybot pret Faure un citiem, (1986) ECR 2391.


title: 2011/477/ES: Komisijas Lēmums ( 2011. gada 27. jūlijs ) par drošuma prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj Eiropas standartos, lai nepieļautu konkrētus riskus, ko bērniem var radīt iekšējās logu aizlaidnes, logu aizsegi ar auklām un drošības ierīces  Dokuments attiecas uz EEZ

text:
               28.7.2011

               LV

               Eiropas Savienības Oficiālais Vēstnesis

               L 196/21

         KOMISIJAS LĒMUMS
   (2011. gada 27. jūlijs)
   par drošuma prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj Eiropas standartos, lai nepieļautu konkrētus riskus, ko bērniem var radīt iekšējās logu aizlaidnes, logu aizsegi ar auklām un drošības ierīces
   (Dokuments attiecas uz EEZ)
   (2011/477/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2001. gada 3. decembra Direktīvu 2001/95/EK par produktu vispārēju drošību (1) un jo īpaši tās 4. panta 1. punkta a) apakšpunktu,
   tā kā:

               (1)

               Saskaņā ar Direktīvas 2001/95/EK 3. panta 2. punkta otro daļu paredzēts, ka produktu uzskata par drošu, ja tas atbilst brīvprātīgi pieņemtiem valsts standartiem, ar kuriem pārņemti Eiropas standarti un uz kuriem publicētas atsauces Eiropas Savienības Oficiālajā Vēstnesī.

               (2)

               Minētos Eiropas standartus nosaka Eiropas standartizācijas struktūras, pamatojoties uz īpašām drošuma prasībām, ko nosaka Komisija.

               (3)

               Daudzos mājokļos ir logu aizlaidnes un citi logu aizsegi ar auklām, ar kurām produktu var pacelt vai nolaist (vadības auklas) vai kuras savieno atsevišķas tā daļas (iekšējā aukla). Šādas auklas rada nožņaugšanās apdraudējumu bērniem, jo var veidoties cilpas un bērni tajās var sapīties, spēlējoties loga tuvumā. Turklāt bērni var piekļūt auklām, uzrāpjoties uz palodzes vai mēbelēm. Nelaimes gadījumi var notikt arī tad, ja gulta vai šūpulītis ir novietots loga tuvumā, tādējādi bērni var piekļūt auklām.

               (4)

               1998. gadā 15 Eiropas Savienības dalībvalstu slimnīcās tika hospitalizēti 129 bērni, kuru traumu iemesls bija saistīts ar logu aizlaidņu auklu cilpām vai aizkaru auklām (2). Tiek lēsts, ka Apvienotajā Karalistē katru gadu viena vai divu bērnu nāvi izraisa iepīšanās loga aizlaidņu auklās. Pavisam nesen Komisija saņēma informāciju, ka laikā no 2008. līdz 2010. gadam Īrijā, Somijā, Nīderlandē, Apvienotajā Karalistē un Turcijā notikuši desmit letāli nelaimes gadījumi bērniem vecumā no 15 līdz 36 mēnešiem. Amerikas Savienotajās Valstīs kopš 1999. gada saistībā ar logu aizsegiem, kuriem ir auklas, reģistrēti 119 nāves gadījumi un 111 negadījumi, kas varēja būt nāvējoši. Kanādā kopš 1986. gada saistībā ar minētajiem produktiem reģistrēti 28 nāves gadījumi un 23 negadījumi, kas varēja būt nāvējoši. Austrālijā kopš 2000. gada logu aizlaidņu auklās nejauši nožņaugušies vismaz 10 bērni (3). Tomēr minētie skaitļi tikai daļēji ataino problēmu, jo daudzi šāda veida negadījumi netiek paziņoti (4).

               (5)

               Pētījums liecina, ka visvairāk nejaušu nāves gadījumu saistībā ar logu aizlaidņu auklām notiek guļamistabās un attiecīgi ar bērniem vecumā no 16 līdz 36 mēnešiem. Vairāk nekā puse negadījumu notikuši aptuveni ar 23 mēnešus veciem bērniem. Lai gan bērni šajā vecumā ir ļoti kustīgi, tiem ir grūti atbrīvoties, ja notiek sapīšanās auklās, tāpēc ka bērna galva, salīdzinot ar pieaugušo, joprojām sver proporcionāli daudz attiecībā pret ķermeni un muskuļu kontrole vēl nav pilnībā attīstījusies. Turklāt minētā vecuma bērniem vēl nav pilnībā attīstījies elpvads, tas ir mazāks un ne tik stingrs kā pieaugušajiem vai lielākiem bērniem, tāpēc tie var nosmakt ātrāk, ja kakls tiek sažņaugts (5).

               (6)

               Eiropas standarts EN 13120:2009 paredz darbības prasības iekšējām logu aizlaidnēm, tostarp drošumu. Tomēr daži loga aizlaidņu modeļi, kas saistīti ar negadījumiem, nav iekļauti šā standarta darbības jomā.

               (7)

               Eiropas standarts EN 13120:2009 attiecas gan uz manuāli, gan elektriski darbināmām iekšējām logu aizlaidnēm, un uz pēdējām minētajām tas attiecas saistībā ar Eiropas Parlamenta un Padomes 2006. gada 17. maija Direktīvu 2006/42/EK par mašīnām (6). Taču bērnu drošība saistībā ar īpašu nožņaugšanās risku nav minētās direktīvas darbības jomā, un direktīva neattiecas uz manuāli vadāmām iekšējām logu aizlaidnēm ar auklām.

               (8)

               Elektriska vadība var novērst ar vadības auklām saistītos riskus, tomēr saglabājas ar iekšējām auklām saistītie riski.

               (9)

               Citi logu aizsegi ar bīstamām atsegtām auklām rada līdzīgu apdraudējumu bērniem.

               (10)

               Ziņojumos par nelaimes gadījumiem, kas saistīti ar auklām, kā nāves iemesls tiek minēta iekšēja asfiksija. Spēkā esošie Eiropas standarti attiecībā uz logu aizsegiem un aizlaidnēm neparedz prasības, kas novērstu minēto apdraudējumu.

               (11)

               Lai novērstu nepareizas vai neesošas uzstādīšanas risku, ražotājiem būtu jāuzlabo drošības ierīču vai logu aizsegu konstrukcija, lai produktu nevarētu izmantot, ja drošības ierīces nav pienācīgi uzstādītas.

               (12)

               Tādēļ ir lietderīgi noteikt drošuma prasības, lai panāktu, ka iekšējās logu aizlaidnes un citi logu aizsegi ar auklām vienmēr ir droši bērniem, novēršot nožņaugšanās un iekšējās asfiksijas risku, ko var radīt viegli pieejamas auklas un sīkas detaļas.

               (13)

               Papildus prasībām attiecībā uz logu aizsegu ar auklām un aizlaidņu drošu darbību arī drošības ierīcēm ir jāizstrādā prasības un informācija par produkta drošumu.

               (14)

               Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota saskaņā ar Direktīvas 2001/95/EK 15. pantu, un Eiropas Parlaments un Padome pret tiem nav iebildusi,

         IR PIEŅĒMUSI ŠO LĒMUMU.
   1. pants
   Šajā lēmumā ir spēkā turpmāk minētās definīcijas:

               a)

               “iekšējās logu aizlaidnes” ir logu aizsedzošs produkts, kas uzstādīts jebkurā vietā ēkas iekšpusē;

               b)

               “logu aizsegi ar auklām” ir loga aizsegšanai paredzēts produkts ar atsegtām auklām, izņemot iekšējās logu aizlaidnes. Logu aizsegi var būt novietoti loga ārpusē, iekšpusē, starp diviem loga paneļiem vai loga priekšpusē;

               c)

               “bīstama cilpa” ir atsegtas auklas, ķēdes vai tamlīdzīga priekšmeta, arī kombinēta ar audumu, izveidota cilpa, ko var pārvilkt pāri maza bērna galvai vai aplikt ap kaklu, radot nožņaugšanās apdraudējumu;

               d)

               “drošības ierīces” ir ierīces vai konstrukcijas, kas aizsargā mazus bērnus no nožņaugšanās riska, piemēram, ar šādiem paņēmieniem: novēršot bīstamu cilpu veidošanos no auklas vai ķēdes, pārtraucot bīstamas cilpas veidošanos, atbrīvojot auklu vai ķēdi, ja veidojas bīstama cilpa vai ja aukla vai ķēde ir pakļauta slodzei, padarot auklu vai ķēdi nepieejamu bērniem, novēršot iespēju, ka auklas var sapīties;

               e)

               “pieejama(-as) aukla(-as), ķēde(-es), no bumbiņām veidota(-as) ķēde(-es) vai tamlīdzīgs priekšmets” ir aukla(-as), ķēde(-es), no bumbiņām veidota(-as) ķēde(-es) vai tamlīdzīgs priekšmets, kas no logu aizlaidņu vai loga aizsega priekšpuses, aizmugures vai sāniem ir atsegts un ko var aizsniegt un paraut mazi bērni, tādējādi radot nožņaugšanās apdraudējumu. Augstums netiek uzskatīts par pieejamības ierobežojumu.

         2. pants
   Drošuma prasības attiecībā uz iekšējām logu aizlaidnēm, logu aizsegiem ar auklām un drošības ierīcēm, kuras saskaņā ar Direktīvas 2001/95/EK 4. pantu ir jāiekļauj Eiropas standartos, ir izklāstītas šā lēmuma pielikumā.
   3. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2011. gada 27. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 11, 15.1.2002., 4. lpp.

      (2)  http://ec.europa.eu/consumers/reports/rights_child_safety_prod.pdf

      (3)  http://www.ocba.sa.gov.au/productsafety/warning/blindcords.html

      (4)  http://www.cpsc.gov/CPSCPUB/PREREL/PRHTML97/97136.html

      (5)  http://www.rospa.com/about/currentcampaigns/blindcords/

      (6)  OV L 157, 9.6.2006., 24. lpp.

      PIELIKUMS

         Drošuma prasības attiecībā uz iekšējām logu aizlaidnēm, logu aizsegiem ar auklām un drošības ierīcēm

      1.   DARBĪBAS JOMA
      Šajā dokumentā izklāstītās drošuma prasības attiecas uz visām iekšējām logu aizlaidnēm un logu aizsegiem ar auklām neatkarīgi no to konstrukcijas un izmantoto materiālu īpašībām, piemēram:

                  —

                  žalūzijām,

                  —

                  rulložalūzijām,

                  —

                  vertikālām žalūzijām,

                  —

                  plisētām un šūnveida žalūzijām,

                  —

                  romiešu žalūzijām,

                  —

                  austriešu žalūzijām/drapērijām,

                  —

                  logu aizsedzošiem paneļiem,

                  —

                  iekšējiem slēģiem,

                  —

                  sarullējamiem slēģiem.

            Minētās prasības attiecas arī uz drapērijām, insektu tīkliem un logu aizlaidnēm no slēgtām un glazētām daļām, ja tās tiek vadītas ar auklām, ķēdēm, no bumbiņām veidotām ķēdēm vai līdzīgiem priekšmetiem, kas ir pieejami un veido bīstamas cilpas.
      Šīs drošuma prasības ir vērstas uz bērnu (“mazu bērnu”) vecumā no 0 līdz 42 mēnešiem aizsardzību.
      2.   PRASĪBAS
      Definējot darbības prasības iekšējām logu aizlaidnēm un logu aizsegiem ar auklām, ir svarīgi apsvērt to pamatoti paredzamos lietošanas apstākļus un potenciālos apdraudējumus, ko bērniem var radīt pieejama(-as) aukla(-as), ķēde(-es), no bumbiņām veidota(-as) ķēde(-es) vai līdzīgi priekšmeti.
      Lai mazinātu nožņaugšanās un iekšējās asfiksijas risku, iekšējo logu aizlaidņu (un logu aizsegu ar auklām) konstrukcija vienmēr ir droša. Izmanto visus iespējamos līdzekļus, ņemot vērā jaunākos atklājumus un tehnoloģijas, lai panāktu drošu produkta konstrukciju, lietojot to visās pamatoti paredzamajās vietās, kurās produktam var piekļūt mazi bērni vai kurās tie varētu atrasties, piemēram, mājokļos, viesnīcās, slimnīcās, baznīcās, veikalos, skolās, bērnudārzos un sabiedriskās vietās vispār. Šīs prasības attiecas arī uz logu aizlaidnēm un logu aizsegiem, ko paredzēts uzstādīt birojos vai jebkurā citā vietā, kura netiek izmantota sākotnēji paredzētajiem mērķiem un kurā varētu atrasties mazi bērni.
      Iekšējās logu aizlaidnes un logu aizsegi ar auklām, kam ir pieejama(-as) aukla(-as), ķēde(-es), no bumbiņām veidota(-as) ķēde(-es) vai līdzīgi priekšmeti, atbilst vismaz šādām obligātajām prasībām:

                  1)

                  aukla(-as), ķēde(-es), no bumbiņām veidota(-as) ķēde(-es) vai līdzīgi priekšmeti neveido bīstamu cilpu;

                  2)

                  ja produkta konstrukcija nenovērš bīstamas cilpas veidošanās risku, produktam pievieno atbilstīgas drošības ierīces, lai mazinātu nožņaugšanās risku;

                  3)

                  drošības ierīce ir neatņemama produkta daļa;

                  4)

                  drošības ierīces, kas nav neatņemama produkta daļa (piemēram, stiprinājuma tapas), iepriekš uzstāda logu aizlaidņu vai logu aizsegu auklām vai ķēdēm, vai no bumbiņām veidotajām ķēdēm. Turklāt skaidri redzamā vietā uz drošības ierīces piestiprina brīdinājumu. Brīdinājumā norāda vismaz šādu informāciju: “Ja šī ierīce nav uzstādīta, pastāv risks, ka bērni var nožņaugties. Rūpīgi izlasīt lietošanas pamācību un uzstādīt saskaņā ar to. Vienmēr izmantot šo ierīci, lai auklas un ķēdes bērniem nav pieejamas.”;

                  5)

                  ja drošības ierīce(-es) ir, tā/tās ir pietiekami izturīga(-as), ja to/tās izmanto mazi bērni. Turklāt drošības ierīce(-es) nerada fiziska ievainojuma risku bērniem, piemēram, asu malu, pirkstu iespiešanas vai uz āru izvirzītu daļu dēļ. Drošības ierīces ir bijušas pakļautas arī izturīguma un noguruma (nolietojuma) testiem, un tās ir izturīgas pret novecošanu laikapstākļu ietekmē. No drošības ierīces neatdalās sīkas detaļas, kas varētu izraisīt bērna iekšēju asfiksiju;

                  6)

                  no auklas(-ām), ķēdes(-ēm), no bumbiņām veidotas(-ām) ķēdes(-ēm) vai līdzīgiem priekšmetiem neatdalās sīkas detaļas, kas varētu izraisīt bērna iekšēju asfiksiju.

            3.   INFORMĀCIJA PAR PRODUKTA DROŠUMU
      Tirdzniecības vietā, uz iepakojuma, uz produkta un lietošanas instrukcijā skaidrā un uzkrītošā veidā iekļauj brīdinājumus. Brīdinājumos norāda vismaz šādu informāciju:

                  —

                  “Cilpās vadības auklās, ķēdēs un lentēs, un auklās, kas nodrošina produkta darbību, var nožņaugties mazi bērni.”,

                  —

                  “Lai nepieļautu sapīšanos un nožņaugšanos, auklām jāatrodas bērniem nepieejamā vietā. Auklas var aptīties ap bērna kaklu.”,

                  —

                  “Gultas, šūpulīšus un mēbeles nedrīkst novietot logu aizsegu auklu tuvumā.”,

                  —

                  “Aizliegts siet auklas kopā. Pārliecinieties, ka auklas nav savijušās un neveido cilpu.”

            Brīdinājumā iekļauj arī attiecīgu piktogrammu.
      Uz produkta norāda arī ražotāja vai importētāja un profesionāla uzstādītāja (ja tāds ir) nosaukumu vai preču zīmi.
      Iepakojumā iekļauj komplektēšanas, uzstādīšanas un drošības instrukciju un logu aizlaidņu vai logu aizsegu (tostarp drošības ierīces(-ču)) drošas lietošanas instrukciju.
      4.   PRASĪBAS MODERNIZĒŠANAI PAREDZĒTĀM DROŠĪBAS IERĪCĒM
      Logu iekšējās aizlaidnes vai loga aizsegi ar auklām, kas ir aprīkoti ar attiecīgu(-ām) drošības ierīci(-ēm), atbilst 2. iedaļā minētajām prasībām.
      Drošības ierīcei(-ēm) pievieno šādus brīdinājumus, informāciju un instrukcijas:

                  —

                  ražotāja vai importētāja un profesionāla uzstādītāja (ja tāds ir) nosaukumu vai preču zīmi,

                  —

                  instrukciju: “Uzmanīgi izlasiet šo instrukciju pirms iekārtas uzstādīšanas un izmantošanas. Ja iekārta nav uzstādīta pareizi, ir iespējama bērna nožņaugšanās. Saglabājiet instrukciju turpmākai atsaucei.”“Papildu drošības ierīču lietošana palīdz mazināt nožņaugšanās risku, tomēr to nevar uzskatīt par pilnīgi drošu.”,

                  —

                  instrukciju: “Pārbaudiet ierīci, ja tā netiek regulāri lietota.” un “Nomainiet ierīci, ja tā ir bojāta.”,

                  —

                  brīdinājumu, ka sīku detaļu atdalīšanās var izraisīt bērna iekšēju asfiksiju,

                  —

                  informāciju par iekšējo logu aizlaidņu vai logu aizsegu ar auklām veidu, kam produkts ir paredzēts un testēts,

                  —

                  lietošanas informāciju (mērķi un iespējamos drošības ierīces trūkumus),

                  —

                  precīzu instrukciju par iekārtas(-u) pareizu uzstādīšanu un novietošanu. Ja ir vajadzīgs īpašs uzstādīšanas instruments, to nodrošina ierīces(-ču) piegādātājs,

                  —

                  lai instrukciju būtu vieglāk saprast, to papildina ar piktogrammām,

                  —

                  jebkādu citu informāciju drošai lietošanai.